Morten Helveg Petersen får ikke nogen erstatning, efter at han fik overvåget brugen af sit kreditkort af Se og Hør gennem flere år. Han havde krævet en samlet godtgørelse på 250.000 kroner.

Han skal ligeledes betale sagens omkostninger på i alt 170.000 kroner.

Således lyder dommen i byretten i Lyngby, hvor to tidligere chefredaktører, den såkaldte tys-tys kilde og Aller Media er blevet frifundet.

Læs også : Morten Helveg kræver kvart million i første erstatningssag mod Se og Hør

Ifølge den tidligere chefredaktør Kim Henningsens advokat er hans klient lettet over afgørelsen.

- Jeg mener, at det er en fornuftig afgørelse. Som dommeren siger, mener retten ikke, at Morten Helveg Petersen ved de kreditkorttransaktioner er blevet udsat for en tort, der beretter til nogen form for kompensation, siger advokat Kåre Pihlmann, der mener, at sagen er så klar, at Morten Helveg Petersen burde overveje ikke at anke sagen.

- Jeg ville være helt og særdeles rolig ved en eventuel ankesag, hvis det skulle komme dertil.

Endnu en sag venter

Det er dog ikke sikkert, at Kim Henningsen, Henrik Qvortup, tys-tys-kilden Peter Bo Henriksen og Aller Media slipper for at betale erstatning efter den såkaldte Se og Hør-sag.

For Københavns Byret skal på et senere tidspunkt behandle en lignende sag. Til den tid vil de sagsøgte stå over for hele 21 kendte, herunder Remee, Rigmor Zobel samt skuespillerne Casper Christensen og Mads Mikkelsen.

Kåre Pihlmann, hvilken betydning mener du, at dagens dom har på sagen i Københavns Byret?

- Problemstillingerne er identisk. Det handler om det samme tema om, hvorvidt man er berettiget til en godtgørelse, hvis andre snager i dine kreditkortoplysninger. Det mener Retten i Lyngby ikke, og vi håber, at den sunde fornuft også trænger igennem i de 21 sager, og at de når til samme konklusion, siger han.

Glad Qvortrup

Kim Henningsens forgænger som chefredaktør på ugebladet, Henrik Qvortrup, fortæller, at han ikke er overrasket over afgørelsen.

- Jeg er superglad, og jeg synes, at det er en den rigtige dom, siger han.

Med dagens sejr, hvad tænker du så om den fremtidige sag i Københavns Byret?